Source: http://kho.fi/fi/index/paatoksia/lyhyetratkaisuselosteet/lyhytratkaisuseloste/1510046683736.html
Timestamp: 2018-04-21 03:55:39+00:00
Document Index: 24078224

Matched Legal Cases: ['kko\n', '§ 1', '§ 1', '§ 1', '§ 1', '§ 2']

Etusivu » Päätöksiä » Lyhyet ratkaisuselosteet » Lyhytratkaisuseloste » 9.11.2017/5778
Löytötavara – Laitoslöytö – Löytötavaratoimisto – Löytötavaroiden omistajilta perittävät korvaukset – Toimitusmaksu – Ilmoitusmaksu – Korvaus säilytyskustannuksista – Arvonlisävero – Uhkasakko
Taltionumero: 5778
Diaarinumero: 2605/2/16
ECLI-tunniste: ECLI:FI:KHO:2017:T5778
Löytötavaratoimisto A Oy:n toiminta kohdistui löytötavaralain 5 §:n 1 momentissa tarkoitettuihin laitoslöytöihin. Asiassa oli kyse siitä, millaisia korvauksia löytötavaratoimisto saa periä tällaisten löytötavaroiden omistajilta.
Aluehallintovirasto oli kehottanut A Oy:tä muuttamaan korvauskäytäntöään siltä osin kuin yhtiö oli perinyt löytötavaroiden omistajilta tasasuuruisen toimitusmaksun löytötavaran toimittamisesta ja erillisen ilmoitusmaksun löytötavaran löytymisestä sekä lisännyt perimäänsä yleiseen säilytyskustannukseen 24 %:n arvonlisäveron. Aluehallintovirasto oli asettanut kehotuksensa tehosteeksi uhkasakon.
Hallinto-oikeus katsoi yhtiön aluehallintoviraston päätöstä koskevan valituksen hyläten, ettei löytötavaratoimisto saa periä löytötavaralaissa ja -asetuksessa mainitsemattomia maksuja. Laitoslöydöstä ei voida periä löytötavaralain 10 §:ssä mainittuja löydöstä aiheutuneiden kulujen korvausta, koska pykälän kulukorvaussäännöstä ei sovelleta laitoslöytöihin. Löytötavaralain 11 §:ssä tarkoitettuja erityisestä kuljetuksesta, arvioinnista, hoidosta ja säilytyksestä aiheutuneita kustannuksia voidaan periä vain, jos juuri kyseisen löytötavaran osalta voidaan osoittaa erityisiä kustannuksia aiheutuneen. Yleisten säilytyskustannusten asetuksessa säädettyyn enimmäismäärään, joka on viisi prosenttia esineen käyvästä arvosta ja korkeintaan 17 euroa, ei ole lisättävä mahdollista arvonlisäveroa.
Korkein hallinto-oikeus hylkäsi A Oy:n hallinto-oikeuden päätöksestä tekemän valituksen ja pysytti hallinto-oikeuden päätöksen voimassa.
Löytötavaralaki 5 § 1 momentti, 10 § 1 ja 2 momentti, 11 § 1 momentti, 23 §, 25 § 1 momentti ja 25 a § 2 ja 3 momentti
Löytötavara-asetus 8 §